ಪತಿಯೊಂದಿಗೆ ಯುಕೆಯಲ್ಲಿ ವಾಸಿಸುತ್ತಿದ್ದ ಭಾರತದ ಮಹಿಳೆ ಕಾರಿನಲ್ಲಿ ಶವವಾಗಿ ಪತ್ತೆ

ಲಂಡನ್: ಪತಿಯೊಂದಿಗೆ ಯುಕೆಯಲ್ಲಿ ನೆಲೆಸಿದ್ದ ದೆಹಲಿಯ ಭಾರತೀಯ ಮಹಿಳೆ ಕಾರಿನಲ್ಲಿ ಶವವಾಗಿ ಪತ್ತೆಯಾಗಿದ್ದಾರೆ. ಸಾವಿನ ಬಗ್ಗೆ ಮಹಿಳೆ ಕುಟುಂಬಸ್ಥರು ಶಂಕೆ ವ್ಯಕ್ತಪಡಿಸಿದ್ದು, ಪತಿ ಕುಟುಂಬಸ್ಥರ ವಿರುದ್ಧ ವರದಕ್ಷಿಣೆ ಕಿರುಕುಳ ಆರೋಪ ಮಾಡಿದ್ದಾರೆ.

ಹರ್ಷಿತಾ ಬ್ರೆಲ್ಲಾ ಕೊಲೆಯಾದ ಮಹಿಳೆ. ಈ ವರ್ಷ ಮಾರ್ಚ್ 22 ರಂದು ಪಂಕಜ್ ಲಾಂಬಾ ಎಂಬಾತನನ್ನು ವಿವಾಹವಾಗಿದ್ದರು. ‘ಮದುವೆ ಸಂದರ್ಭದಲ್ಲಿ ಲಾಂಬಾ ಕುಟುಂಬಕ್ಕೆ ಚಿನ್ನ ಮತ್ತು ಹಣ ನೀಡಿದ್ದರೂ ವರದಕ್ಷಿಣೆಗಾಗಿ ಹರ್ಷಿತಾಗೆ ಕಿರುಕುಳ ನೀಡುತ್ತಿದ್ದರು. ವರದಕ್ಷಿಣೆಗಾಗಿ ಕೊಲೆ ಮಾಡಿದ್ದಾರೆಂದು’ ಎಂದು ಆಕೆಯ ಅಕ್ಕ ಸೋನಿಯಾ ಬ್ರೆಲ್ಲಾ ಆರೋಪಿಸಿದ್ದಾರೆ.

ನ.10 ರಂದು ಹರ್ಷಿತಾ ಕೊಲೆಯಾಗಿದೆ. ಅದೇ ದಿನ, ಆಕೆ ಕಾರ್ಬಿಯ ಬೋಟಿಂಗ್‌ ಸರೋವರದ ಬಳಿ ನಡೆದುಕೊಂಡು ಹೋಗುತ್ತಿರುವುದು ಸಿಸಿಟಿವಿ ದೃಶ್ಯಾವಳಿಯಲ್ಲಿ ಕಂಡುಬಂದಿದೆ ಎಂದು ನಾರ್ಥಾಂಪ್ಟನ್‌ಶೈರ್ ಪೋಲೀಸರು ತಿಳಿಸಿದ್ದಾರೆ.

ಈ ಹಿಂದೆ ಆಕೆಯ ತಂದೆ ಸಬೀರ್ ಬ್ರೆಲ್ಲಾ ಕೂಡ, ಲಂಬಾ ಮತ್ತು ಆತನ ಕುಟುಂಬ ವರದಕ್ಷಿಣೆಗಾಗಿ ಕಿರುಕುಳ ನೀಡುತ್ತಿದ್ದರು ಎಂದು ಆರೋಪಿಸಿದ್ದರು. ಆಕೆಗೆ ಥಳಿಸಿ ಹಣ ತರುವಂತೆ ಪೀಡಿಸುತ್ತಿದ್ದ. ನಿತ್ಯ ಪತಿ ನೀಡುತ್ತಿದ್ದ ಕಿರುಕುಳದಿಂದ ಬೇಸತ್ತು ಆಕೆ ಪ್ರತ್ಯೇಕವಾಗಿ ವಾಸವಾಗಿದ್ದಳು. ಹೀಗಿದ್ದರೂ, ನನ್ನ ಪುತ್ರಿಯ ಬ್ಯಾಂಕ್‌ ಖಾತೆಗಳನ್ನು ಆತನೇ ನಿರ್ವಹಿಸುತ್ತಿದ್ದ ಎಂದು ಅಳಿಯನ ವಿರುದ್ಧ ಸಬೀರ್‌ ಆರೋಪ ಮಾಡಿದ್ದಾರೆ.

ಹರ್ಷಿತಾ ಅವರೊಂದಿಗಿನ ತನ್ನ ಕೊನೆಯ ವೀಡಿಯೊ ಕರೆಯನ್ನು ನೆನಪಿಸಿಕೊಂಡ ಆಕೆ ಸಹೋದರಿ, ‘ನ.10 ರಂದು ನಾವು ಹರ್ಷಿತಾಳೊಂದಿಗೆ ಕೊನೆಯ ವೀಡಿಯೊ ಕರೆ ಮಾಡಿದ್ದು. ಪತಿಗಾಗಿ ಅಡುಗೆ ಮಾಡ್ತಿದ್ದೇನೆ ಅಂತ ಹೇಳಿದ್ದಳೆಂದು’ ನೆನಪಿಸಿಕೊಂಡಿದ್ದಾರೆ.